განმარტებითი ბარათი

საქართველოს ორგანულ კანონში „საქართველოს საარჩევნო კოდექსი“ ცვლილებებისა და დამატებების შეტანის შესახებ საქართველოს ორგანული კანონის პროექტზე

ა) ზოგადი ინფორმაცია კანონპროექტის შესახებ
ა.ა) კანონპროექტის მიღების მიზეზი:

წარმოდგენილი კანონპოექტის მიღების მიზეზს წარმოადგენს ადმინისტრაციული რესურსების არამიზნობრივ გამოყენების არასრული რეგულირება, მედია საშუალებების მიერ არჩევნების თანაბრად და არადისკრიმინაციულად გაშუქების არასაკმარისი გარანტიები, მედია პლურალიზმის არასაკმარისი უზრუნველყოფა, სოციალური რეკლამების განთავსების რეგულაციების არასრულფასოვნება, დარღვევის შემთხვევაში შესაბამისი რეაგირების ბერკეტების არარსებობა. კანონპროექტის შემუშავება მოხდა საქართველოს ორგანულ კანონში „საქართველოს საარჩევნო კოდექსი“ ცვლილებებისა და დამატებების შეტანის შესახებ საქართველოს ორგანული კანონის პროექტთან ერთად და ერთობლივად უნდა იქნეს განხილული.
ადმინისტრაციული რესურსების არამიზნობრივი გამოყენების არასათანადო რეგულირება

სოციალური რეკლამის დღევანდელი განმარტებით ხდება სახელმწიფო ბიუჯეტის ხარჯზე ისეთი რეკლამების ან ვიდეო-აუდიო რგოლების დამზადება, რომლებიც საარჩევნო რეკლამის ნიშნებს შეიცავს და სცდება სოციალური რეკლამის ზოგად არსს, რაც სახელმწიფო ბიუჯეტის პოლიტიკური მიზნებისათვის ხარჯვას იწვევს. არ არსებობს ადმინისტრაციული ორგანოების ვალდებულება განასაჯაროონ სარეჯლამო ხარჯის შესახებ ინფორმაცია. კანონმდებლობაში არაა გაწერილი როგორ უნდა მოხდეს სახელმწიფო ბიუჯეტის ხარჯვის შეჩერება, როდესაც სახეზეა წინასაარჩევნო პერიოდში ბიუჯეტის ისეთი ცვლა, რაც აკრძალულია კანონით.
მედიის ჩართულობა არჩევნებში და სოციალური რეკლამის რეგულირება

სოციალური რეკლამის არსებული განმარტება არ შეიცავს იმ დებულებებს, რომლებიც სრულად გამორიცხავდა მისი არადანიშნულებისამებრ გამოყენებას. 

კერძოდ, განმარტებაში აღნიშნულია, რომ სოციალური რეკლამა არ უნდა იყოს „არც კომერციული და არც წინასაარჩევნო რეკლამა“. აღნიშნულთან დაკავშირებით, საგულისხმოა, რომ საქართველოს „საარჩევნო კოდექსის” თანახმად, წინასაარჩევნო რეკლამად ითვლება რეკლამა, რომელიც “მიზნად ისახავს საარჩევნო სუბიექტის არჩევისთვის ხელის შეწყობას/ხელის შეშლას, რომელშიც ნაჩვენებია საარჩევნო სუბიექტი ან/და მისი არჩევნებში მონაწილეობის რიგითი ნომერი და რომელიც შეიცავს წინაარჩევნო კამპანიის ნიშნებს“. ამავე საკანონმდებლო აქტის შესაბამისად, პრეზიდენტობის კანდიდატს და პოლიტიკურ პარტიას/ბლოკს საარჩევნო სუბიექტის სტატუსი შეიძლება მიენიჭოს არჩევნებამდე მხოლოდ 30 დღით ადრე, ხოლო მაჟორიტარი დეპუტატობის კანდიდატს – 20 დღით ადრე. შესაბამისად, სოციალური რეკლამის დღეს არსებული განმარტების მიხედვით, მიუხედავად იმისა, რომ სოციალური რეკლამა შესაძლოა, აშკარად შეიცავდეს პოლიტიკური რეკლამის ელემენტებს, შესაბამისი საარჩევნო სუბიექტის რეგისტრაციამდე (შესაბამისად, 30, 20 დღით ადრე), იგი ვერ ჩაითვლება პოლიტიკურ/წინასაარჩევნო რეკლამად.        

აგრეთვე, სოციალური რეკლამის განმარტების თანახმად, რეკლამა არ უნდა შეიცავდეს „კერძო სამართლის იურიდიული პირის ან სამთავრობო დაწესებულების, აგრეთვე, მათ მიერ გაწეული მომსახურების რეკლამას“. ამ თვალსაზრისით, ნიშანდობლივია, რომ საქართველოს კანონმდებლობა სამთავრობო დაწესებულებებში მოიაზრებს მხოლოდ სამინისტროებს და მათ მმართველობაში შემავალ სახელმწიფო საქვეუწყებო დაწესებულებებს. შესაბამისად, ზემოხსენებული შეზღუდვა არ ვრცელდება ადგილობრივ თვითმმართველობის ორგანოებზე და საქართველოს პრეზიდენტის მიერ ან კანონის საფუძველზე შექმნილ საჯარო სამართლის იურიდიულ პირებზე, რომლებიც სახელმწიფო ბიუჯეტიდან ფინანსდებიან და საჯარო საქმიანობას ახორციელებენ.  

საქართველოს კანონმდებლობა მკაფიოდ არ განსაზღვრავს სოციალური რეკლამების განთავსების მოთხოვნების დარღვევაზე პასუხისმგებელ სუბიექტს და არ შეიცავს აღნიშნულ კანონდარღვევებზე რეაგირების ეფექტურ მექანიზმებს. კერძოდ, “რეკლამის შესახებ” საქართველოს კანონით, „აკრძალულია არასათანადო რეკლამის დამზადება და განთავსება”, ხოლო ხსენებული “შეზღუდვის დაცვის კონტროლს“ საქართველოს კომუნიკაციების ეროვნული კომისია ახორციელებს. აღნიშნულის მიუხედავად, კომისიას არ გააჩნია, უფლებამოსილება, რომ არასათანადო სოციალური რეკლამის განთავსებისათვის ტელეკომპანიას სანქცია დააკისროს, ვინაიდან “მაუწყებლობის შესახებ” საქართველოს კანონის თანახმად, ტელეკომპანია პასუხს არ აგებს სოციალური რეკლამის შინაარსზე. ამავე კანონში ასევე აღნიშნულია, რომ სოციალური რეკლამის შინაარზე პასუხისმგებლობა ეკისრება რეკლამის დამკვეთს, თუმცა კომისიას არც დამკვეთის მიმართ აქვს რაიმე გადწყვეტილების მიღების უფლებამოსილება, რადგანაც რეკლამის დამკვეთები კომისიის რეგულირების სფეროში არ არიან მოქცეულნი.  

„მაუწყებლობის შესახებ“ საქართველოს კანონით, მაუწყებელი ვალდებულია, რომ ეთერში განთავსების მიზნით წარმოდგენილ სოციალურ რეკლამას უსასყიდლოდ და არადისკრიმინაციულად დაუთმოს დრო. აღნიშნულის მიუხედავად, საქართველოს კანონმდებლობა არ შეიცავს ტელეკომპანიების მიერ დამკვეთებისადმი დისკრიმინაციული გადაწყვეტილებების მიღების თავიდან აცილების მექანიზმებს. კერძოდ,  საქართველოს საკანონმდებლო აქტები არ ითვალისწინებენ მაუწყებლის ვალდებულებას, რომ სოციალური რეკლამის განთავსებაზე უარის თქმის შემთხვევაში, რეკლამის დამკვეთს დაუსაბუთონ უარის თქმის საფუძველი.
მაუწყებლობის სავალდებულო ტრანზიტის (MUST CARRY და MUST OFFER  რეგულაციების) არარსებობა
Must Carry

საქართველოს კანონმდებლობა არ ითვალისწინებს მაუწყებლობის სავალდებულო ტრანზიტს. შესაბამისად, მაუწყებლობის ტრანზიტის განმახორციელებელი ოპერატორები მხოლოდ კომერციული ინტერესების შესაბამისად მოქმედებენ, რის გამოც, რიგ შემთხვევებში გაუთვალისწინებელი და დაუცველი რჩება საჯარო  ინტერესები. ამ თვალსაზრისით, ნიშანდობლივია, რომ ხშირად საკაბელო ოპერატორები უარს აცხადებენ სწორედ იმ ტელევიზიების მაუწყებლობის ტრანზიტზე, რომელთა სამაუწყებლო ბადე შეიცავს ჟურნალისტურ გამოძიებებს და დებატებს საზოგადოებრივ და პოლიტიკურ საკითხებზე. ასევე მოქმედი კანონმდებლობა არ განსაზღვრავს მაუწყებლობის ფასიანი ტრანზიტის პირობებს. აღნიშნულიდან გამომდინარე, ხსენებულ ოპერატორებს საშუალება აქვთ, არაგონივრულად განსხვავებული ტარიფები დაუწესონ სხვადასხვა ტელეკომპანიებს, რაც, არაკონკურენტულ გარემოს უქმნის სატელევიზიო მაუწყებლებს.
Must Offer

ეროვნულ მაუწყებლებს სიხშირული სპექტრი (შეზღუდული რესურსი) საქართველოს ყველა სამაუწყებლო ზონაში აქვთ მინიჭებული, რითაც აღნიშნული ტელეკომპანიები ქვეყანაში მოქმედ სხვა მაუწყებლებთან მიმართებით
 უპირატეს მდგომარეობაში აღმოჩნდენ. აღნიშნულმა გარემოებამ ხელი შეუწყო ეროვნული მაუწყებლების შესაძლებლობების განვითარებას და ქვეყანაში მათ ყველაზე რეიტინგულ სატელევიზიო არხებად ჩამოყალიბებას.

ბოლო პერიოდში, ეროვნულმა მაუწყებლებმა რიგი საკაბელო ოპერატორების მომსახურების პაკეტიდან თავიანთი სიგნალის გათიშვა მოითხოვეს, რაც შემდეგ სირთულეებს ქმნის: 

ირღვევა იმ მომხმარებელთა უფლებები, რომლებმაც კონკრეტული მომსახურების,  მათ შორის, ეროვნული მაუწყებლების სიგნალის მიღების მიზნით მომსახურების საფასური გადაიხადეს, თუმცა საკაბელო ოპერატორების პაკეტიდან აღნიშნული სატელევიზიო არხების გათიშვის გამო, მათ სიგნალს ვეღარ იღებენ. მომხმარებლებს შესაძლებლობა აქვთ ეროვნული მაუწყებლების მომსახურება სხვა ტექნიკური საშუალებებით, უფასოდ მიიღონ, მაგრამ რიგ შემთხვევებში, ეს დამატებითი ტექნიკური აღჭურვილობის დამონტაჟებას ან საკაბელო  ოპერატორებისაგან უკვე შეძენილ მომსახურებაზე უარის თქმას მოითხოვს. 

იზღუდება მედია პლურალიზმი, რაც უარყოფითად აისახება წინასაარჩევნო გარემოზე. კერძოდ, ეროვნული მაუწყებლები თავიანთი სიგნალის გათიშვას ძირითადად იმ საკაბელო ოპერატორებისაგან ითხოვენ, რომლებიც თავიანთი ქსელის მეშვეობით ახორციელებენ იმ ტელეკომპანიების სიგნალის ტრანზიტს, რომლებიც  ხელისუფლებისადმი კრიტიკულად განწყობილ ტელეკომპანიებად მოიაზრებიან. საკაბელო ოპერატორების მომსახურების პაკეტიდან მაღალ რეიტინგული ეროვნული მაუწყებლების სიგნალის გათიშვა მნიშვნელოვნად ამცირებს ამ ოპერატორების აბონენტთა რაოდენობას. აღნიშნული გარემოება კი იმ მოქალაქეთა რაოდენობის მნიშვნელოვან შემცირებას განაპირობებს, რომლებსაც განსახვავებული ინფორმაციის მიღების საშუალება აქვთ. ამასთან, ნიშანდობლივია, რომ მოქმედი კანონმდებლობა ეროვნულ მაუწყებლებს საშუალებას აძლევს, თავიანთი სიგნალის ტრანზიტის უფლებამოსილება მხოლოდ ერთ კომპანიას მიანიჭონ და მყისიერად მოითხოვონ სიგნალის გათიშვა ყველა სხვა დანარჩენი საკაბელო ოპერატორის მომსახურების პაკეტიდან. ამასთან “მაუწყებლობის შესახებ” საქართველოს კანონის თანახმად, ეროვნული მაუწყებლობა ხელმისაწვდომი უნდა იყოს საქართველოს არანაკლებ 90 პროცენტისათვის. 

ა.ბ) კანონპროექტის მიზანი:

კანონპროექტის მიზანია აღმოფხვრას ის ხარვეზები და გამოასწოროს მდგომარეობა ზემოთ ჩამოვლილ პრობლემებთან დაკავშირებით - აღიკვეთოს სახელმწიფო საბიუჯეტო რესურსების ბოროტად გამოყენება, დაცულ იქნეს სოციალური რეკლამის განთავსების წესები. მხოლოდ ამ ფორმით დადგენილი რეგულირებების შემთვევაშია შესაძლებელი თანასწორი და სამართლიანი საარჩევნო გარემოს უზრუნველყოფა.
ა.გ) კანონპროექტის ძირითადი არსი:

საბიუჯეტო რესურსების ბოროტად გამოყენების აღმოფხვრა
საბიუეტო რესურსების გამოყენების შესაზღუდად რამდენიმე საკითხია მოწესრიგებულია კანონპროექტით: 

· წესდება ადმინისტრაციული ორგანოს მიერ გაწეული სარეკლამო ხარჯის ცნება;
· განისაზღვრება სარეკლამო ხარჯის შესახებ ინფორმაციის განსაჯაროების ვალდებულება, რაც თავის მხრივ უნდა იყოს ხელმისაწვდომი და წაკითხვადი ფორმატით (machine readable) მიწოდებული საზოგადოებისათვის;
· სარეკლამო ხარჯის შესახებ ინფორმაციის გამოუქვეყნებლობა ექვემდებარება პასუხისმგებლობას;

· იქმნება საბიუჯეტო ხარჯების შეჩერების პროცესუალური გარანტიები;

· იზღუდება სარეზერვო ფონდის აღდგენის შესაძლებლობა.

სოციალური რეკლამა

კანონპროექტი სოციალური რეკლამის რეგულირების კუთხით ეხება შემდეგ საკითხებს:

· ზუსტი და მკაფიო განსაზღვრება ჩამოყალიბდება სოციალური რეკლამის;

· საქართველოს კომუნიკაციების ეროვნულ კომისია იქნება პასუხისმგებელი სოციალური რეკლამის სტატუსის მინიჭებაზე;

· მედია საშუალება ვალდებული იქნება განასაჯაროოს ინფორმაცია სოციალურ რეკლამაზე და მისთვის სტატუსის მინიჭების გადაწყვეტილებაზე.
მაუწყებლობის სავალდებულო ტრანზიტი
კანონპროექტი ხელს უწყობს მედია პლურალიზმის განვითარებას, რისთვისაც:

· შემოაქვს სავალდებულო ტრანზიტის ვალდებულება;

· წესდება მაუწყებლის ვალდებულება მისცეს მაუწყებლობის ტრანზიტის განმახორციელებელს ტრანზიტის უფლება ;

ბ) კანონპროექტის ფინანსური დასაბუთება
ბ.ა) კანონპროექტის მიღებასთან დაკავშირებით აუცილებელი ხარჯების დაფინანსების წყარო:

სახელმწიფო ბიუჯეტი

ბ.ბ) კანონპროექტის გავლენა ბიუჯეტის საშემოსავლო ნაწილზე:

კანონპროექტის მიღება გავლენას არ მოახდენს ბიუჯეტის საშემოსავლო ნაწილზე.

ბ.გ) კანონპროექტის გავლენა ბიუჯეტის ხარჯვით ნაწილზე:

კანონპროექტის მიღება გავლენას მოახდენს ბიუჯეტის ხარჯვით ნაწილზე.
ბ.დ) სახელმწიფოს ახალი ფინანსური ვალდებულებები:

კანონპროექტის მიხედვით სახელმწიფო არ იღებს რაიმე ახალ ფინანსურ ვალდებულებას

ბ.ე) კანონპროექტის მოსალოდნელი ფინანსური შედეგები იმ პირთათვის, რომელთა მიმართაც ვრცელდება კანონპროექტის მოქმედება:

კანონპროექტი არ ითვალისწინებს აღნიშნულ ფინანსურ შედეგებს.

ბ.ვ) კანონპროექტით დადგენილი გადასახადის, მოსაკრებლის ან სხვა სახის გადასახდელის ოდენობის განსაზღვრის წესი (პრინციპი):

გ) კანონპროექტის მიმართება საერთაშორისო სამართლებრივ სტანდარტებთან.

გ.ა) კანონპროექტის მიმართება ევროკავშირის დირექტივებთან:
კანონპროექტის მიღება არ ეწინააღმდეგება ევროკავშირის დირექტივებს.

გ.ბ) კანონპროექტის მიმართება საერთაშორისო ორგანიზაციებში საქართველოს წევრობასთან დაკავშირებულ ვალდებულებებთან:

კანონპროექტის მიღებით საქართველოს კანონმდებლობა უზრუნველყოფს თანასწორ საარჩევნო გარემოს, მკვეთრ მიჯნას გაავლებს სახელმწიფოსა და პარტიულ საქმიანობას შორის, რითაც შესაბამისობაში მოვა ეუთოს კოპენჰაგენის დოკუმენტთან და სხვა საერთაშორისო სტანდარტებთან.
გ.გ) კანონპროექტის მიმართება საქართველოს ორმხრივ და მრავალმხრივ ხელშეკრულებებთან:

დ) კანონპროექტის მომზადების პროცესში მიღებული კონსულტაციები.

დ.ა) სახელმწიფო, არასახელმწიფო ან/და საერთაშორისო ორგანიზაცია/დაწესებულება, ექსპერტები, რომლებმაც მონაწილეობა მიიღეს კანონპროექტის შემუშავებაში, ასეთის არსებობის შემთხვევაში:

კანონპროექტის შემუშავებაში მონაწილეობა არ მიუღიათ სახელმწიფო, არასახელმწიფო ან/და საერთაშორისო ორგანიზაცია/დაწესებულებებს და ექსპერტებს.

დ.ბ) კანონპროექტის შემუშავებაში მონაწილე ორგანიზაციის (დაწესებულების) ან/და ექსპერტის შეფასება კანონპროექტის მიმართ, ასეთის არსებობის შემთხვევაში:
დ.გ) კანონპროექტის ავტორი:

კანონპროექტის ავტორია:  საქარველოს ახალგაზრდა იურისტთა ასოციაცია; საერთაშორისო გამჭვირვალობა - საქართველო; სამართლიანი არჩევნებისა და დემოკრატიის საერთაშრისო საზოგადოება; კოალიცია „არჩევნის თავისუფლებისათვის“, მედია კოალიცია.
დ.დ) კანონპროექტის ინიციატორი:
�   საკაბელო ტელეკომპანიები; მაუწყებლები, რომლებიც სიხშირეებს ფლობენ ერთ ან რამოდენიმე სამაწყებლო ზონაში; სატელიტით მაუწყებლები.





